...    আম পাকে বৈশাখে কুল পাকে ফাগুনে,    কাঁচা ইট পাকা হয় পোড়ালে তা আগুনে।    রোদে জলে টিকে রঙ, পাকা কই তাহারে,    ফলারটি পাকা হয় লুচি দই আহারে।    হাত পাকে লিখে লিখে, চুল পাকে বয়সে    জ্যাঠামোতে পাকা ছেলে বেশি কথা কয় সে।    লোকে কয় কাঁঠাল সে পাকে নাকি কিলিয়ে ?    বুদ্ধি পাকিয়ে তোলে লেখাপড়া গিলিয়ে !    কান পাকে ফোড়া পাকে, পেকে করে টনটন--    কথা যার পাকা নয়, কাজে তার ঠনঠন্।    রাধুনি বসিয়া পাকে, পাক দেয় হাঁড়িতে,    সজোরে পাকালে চোখ ছেলে কাঁদে বাড়িতে।    পাকায়ে পাকায়ে দড়ি টান হয়ে থাকে সে,    দুহাতে পাকালে গোঁফ তবু নাহি পাকে সে।    ...